Diari Oficial de la Generalitat Valenciana


Sumari del DOGV 9118, del 01-07-2021 (2021/7279)

DECRET 84/2021, de 18 de juny, del Consell, d'aprovació de l'Estatut de l'Institut Cartogràfic Valencià.
--------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/06/18/84**

### Versions

 19/05/2023 - Actualitat  Text inicial: 02/07/2021 - 18/05/2023 

### Dades del document

Número de DOGV
:   9118

Data del DOGV
:   01-07-2021

Secció del DOGV
:   I. DISPOSICIONS GENERALS

Número del document
:   2021/7279


Data del document
:   18-06-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Decret

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * administració regional
    * legislació
    * cartografia
    * geografia
    * institució pública
    * ordenació del territori
    * urbanisme

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 19.05.2023 -**

**Decret 84/2021, de 18 de juny, del Consell, d'aprovació de l'Estatut de l'Institut Cartogràfic Valencià.**

 

[**(DOGV núm. 9118 de 01.07.2021)**](https://dogv.gva.es/datos/2021/07/01/pdf/2021_7279.pdf)

 

 

L’Institut Cartogràfic Valencià, organisme autònom de la Generalitat, va ser creat per la Llei 9/1997, de 9 de desembre, de creació de l’Institut Cartogràfic Valencià, amb la finalitat d’implantar el sistema valencià d’informació geogràfica. Amb aquest fi se li van atribuir les funcions de desenvolupament cartogràfic, fotogramètric, geodèsic, topogràfic i de qualsevol altra tecnologia geogràfica, en l’àmbit de les competències de la Generalitat. Aquesta llei el va configurar com a organisme de caràcter investigador en aquestes matèries. Posteriorment la Llei 9/1997 va ser derogada per la Llei 2/2020, de 2 de desembre, de la Generalitat, de la informació geogràfica i de l’Institut Cartogràfic Valencià.

L’objectiu original era crear i desenvolupar un sistema d’informació geogràfica, i més específicament cartogràfic, topogràfic i geodèsic, a través del qual la Generalitat poguera establir una política de dades territorials que fixara prioritats, estàndards i calendaris, que sistematitzara la informació necessària per a cada funció i organisme, i que l’emmagatzemara, l’actualitzara i la distribuïra.

El territori d’una nacióés un element de la seua identitat. La cartografia i la informació geogràfica representen el territori gràficament, la qual cosa permet explicar processos i fenòmens a través de la interrelació de la informació espacial, temporal i temàtica corresponent i, així, analitzar i comprendre les situacions actuals. Així mateix, conèixer de manera acurada i precisa el territori facilita la presa de decisions en les polítiques públiques. La cartografia és indispensable, entre d’altres, per a la planificació urbanística i d’infraestructures, la conservació del medi ambient, l’agricultura, el comerç, la investigació o l’educació i els serveis socials.

Així doncs, la cartografia té un doble vessant. D’una banda, és un servei públic que permet a les persones disposar d’informació geogràfica actualitzada. D’una altra, és una eina instrumental al servei del sector públic valencià que facilita prendre decisions en la planificació de les polítiques públiques. Per tant, és una matèria de caràcter transversal i horitzontal a qualsevol competència de la Generalitat, de forma que l’Institut Cartogràfic Valencià posa a disposició dels diferents departaments del Consell i del sector públic valencià uns mitjans necessaris que faciliten el desenvolupament de les seues competències.

La llei de creació establia l’organització i la determinació de funcions i competències de l’Institut Cartogràfic Valencià per al compliment dels seus fins que, d’acord amb el que disposava el seu article 4, es desplegaria reglamentàriament mitjançant un reglament orgànic i funcional. Aquell reglament va ser aprovat pel Decret 186/2000, de 22 de desembre, del Consell. Amb la derogació de la Llei 9/1997 per la Llei 2/2020, es fa necessari aprovar un nou reglament orgànic i funcional adequat a la llei vigent.

L’aprovació de la Llei 2/2020 va dur-se a terme perquè, després de tots els anys de funcionament de l’Institut Cartogràfic Valencià, s’hi havia acumulat una experiència que feia palés que l’organització de l’ens requeria d’una transformació amb l’objecte de garantir que poguera complir les seues funcions de la forma més eficaç i eficient possible, tot evitant duplicitats en la captura de dades, de forma que s’assegurara l’ordenació, la coordinació, la racionalitat i l’eficiència de la producció cartogràfica del País Valencià.

Per tot això, de conformitat amb l’article 28.c de la Llei 5/1983, de 30 de desembre, de la Generalitat, del Consell,a proposta del conseller de Política Territorial, Obres Públiques i Mobilitat, prèvia deliberació del Consell, en la reunió de 18 de juny de 2021,

 

 

DECRETE

 

**Article 1. Naturalesa jurídica i funcions**

1. L’Institut Cartogràfic Valencià, creat per la Llei 9/1997, de 9 de desembre, de creació de l’Institut Cartogràfic Valencià, i regit actualment per la Llei 2/2020, de 2 de desembre, de la Generalitat, de la informació geogràfica i de l’Institut Cartogràfic Valencià, és un organisme autònom de la Generalitat dels prevists en l’article 154 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, que es configura com l’òrgan cientificotècnic en matèria de geomàtica, de cartografia, de geodèsia i d’informació geogràfica de l’Administració de la Generalitat i del seu sector públic instrumental.

2. Aquest decret té per objecte establir l’estructura bàsica de la direcció i de l’organització de l’Institut Cartogràfic Valencià i els serveis tècnics i administratius necessaris, així com la concreció de la delimitació d’algunes competències i activitats que se’ls assignen per al compliment eficient i eficaç de les funcions que s’encomanen a l’organisme.

3. L’Institut Cartogràfic Valencià té personalitat jurídica i plena capacitat d’obrar per al compliment dels seus fins i està adscrit a la conselleria competent en matèria d’ordenació del territori, sota la superior autoritat del conseller o consellera.

4. Corresponen a l’Institut Cartogràfic Valencià les competències de la Generalitat relatives a la cartografia, la geodèsia i la infraestructura de dades espacial. Les seues funcions són les establides en la Llei 2/2020, de 2 de desembre, de la Generalitat, de la informació geogràfica i de l’Institut Cartogràfic Valencià.

L’Institut Cartogràfic Valencià disposarà del personal, dels equips i de les aplicacions informàtiques i d’administració electrònica i de la resta de mitjans materials necessaris per a l’execució de les seues funcions i l’assoliment dels seus objectius.

 

**Article 2. Òrgans de direcció**

Els òrgans directius són el Consell de Direcció i la Direcció de l’Institut Cartogràfic Valencià.

 

**Article 3. La Presidència del Consell de Direcció**

1. Correspondran a la Presidència les següents funcions:

a) La representació institucional de l’Institut Cartogràfic Valencià, sense perjuí d’aquells supòsits en els quals puga encomanar-s’hi a la Direcció de l’Institut.

b) Acordar-ne la convocatòria de les sessions ordinàries i extraordinàries i la fixació de l’ordre del dia.

c) Presidir-ne les sessions, moderar el desenvolupament dels debats, establint-ne els temps de les intervencions i els torns de rèplica. Podrà suspendre les sessions per causes justificades.

d) Dirimir-ne els empats amb el seu vot de qualitat.

e) Visar les actes i certificats dels acords de l’òrgan.

f) La resta de funcions inherents a la seua condició de presidència d’òrgan col·legiat que establisquen les normes generals que regulen el règim jurídic dels òrgans col·legiats en l’àmbit del sector públic.

2. En cas de vacant, absència, malaltia o causa d’abstenció, les funcions de la Presidència s’exerciran per la Vicepresidència primera del Consell de Direcció de l’Institut Cartogràfic Valencià i, en defecte d’açò, per la Vicepresidència segona.

3. La Presidència podrà efectuar la delegació de l’exercici de competències i la de firma en qualsevol de les dues Vicepresidències. La delegació de l’exercici de competències i, si n’és el cas, la seua revocació, s’efectuarà mitjançant una resolució de la Presidència, que serà publicada en el *Diari Oficial de la Generalitat Valenciana*.

 

**Article 4. Funcions del Consell de Direcció**

A més de les atribucions establides en la Llei 2/2020, seran funcions del Consell de Direcció proposar el Pla cartogràfic o les seues pròrrogues a la conselleria d’adscripció per a la seua elevació al Consell, al qual li correspon la seua aprovació, l’avaluació dels resultats del Pla cartogràfic i del Programa anual d’actuació de l’exercici anterior i l’aprovació de la proposta de pressupost anual de l’Institut Cartogràfic Valencià.

 

**Article 5. Funcionament i règim aplicable al Consell de Direcció**

El funcionament i el règim aplicable al Consell de Direcció s’ajustarà a les normes generals que regulen el règim jurídic dels òrgans col·legiats en la Llei 40/2015, d’1 d’octubre, de règim jurídic del sector públic; al que disposa la Llei 2/2020, d’acord amb el número 4 del seu article 6, i al que es disposa a continuació:

a) Les funcions del Consell de Direcció no són susceptibles de delegació.

b) El Consell de Direcció es reunirà ordinàriament almenys una vegada a l’any i, extraordinàriament, quan ho considere necessari la Presidència, a iniciativa pròpia o bé a instància de qualsevol de les vicepresidències.

c) La convocatòria de les sessions, amb expressió de l’ordre del dia, serà acordada i notificada almenys amb 48 hores d’antelació a la data de realització de la sessió. En casos d’urgència justificada podrà convocar-se la sessió amb una antelació no inferior a 24 hores. La convocatòria es cursarà per correu electrònic, a l’adreça que s’indique en la proposta de nomenament.

d) Les actes de les sessions anteriors i la documentació o antecedents necessaris per als debats o l’adopció d’acords es posaran, excepte en el cas de reunió urgent, a disposició de les persones membres del Consell de Direcció juntament amb la convocatòria, en un sistema d’intercanvi de fitxers (fttp:\\), la qual cosa s’indicarà en la convocatòria de la sessió.

e) Per a la seua vàlida constitució i adopció d’acords caldrà la presència de les persones que ostenten la Presidència i la Secretaria del Consell de Direcció, o de les que les substituïsquen, i de la majoria de les persones membres en primera convocatòria. En el cas que en la primera convocatòria, no s’aconseguira el quòrum necessari per a constituir-ne el ple, se n’entendrà automàticament convocada una segona convocatòria trenta minuts després de la primera, considerant-se vàlidament constituïda amb els membres presents.

f) Els acords del Consell de Direcció s’adoptaran per majoria dels membres presents i, en cas d’empat, la persona titular de la Presidència podrà exercir el vot de qualitat.

g) Les actes de les sessions del ple s’aprovaran, amb caràcter general, en la següent reunió del Consell de Direcció i contindran els punts que establisca la llei, el contingut succint de les deliberacions, els acords adoptats, i també el resultat de les votacions. Quan un integrant del ple vulga fer constar de forma expressa el contingut d’una intervenció, la lliurarà a la Secretaria en les 48 hores següents a la sessió, perquè s’incorpore, si escau, a l’acta.

No obstant això, després de la celebració d’eleccions autonòmiques, i en tot cas abans de la constitució del Consell de la Generalitat, els vocals cessants es reuniran en sessió convocada només a l’efecte d’aprovar l’acta de l’última sessió realitzada.

h) A les reunions dels plens podran assistir, convidats per la Presidència a iniciativa pròpia o d’algun membre del Consell de Direcció, les persones tècniques o expertes que, per la seua qualificació o pels temes a tractar, es considere oportú.

 

**Article 6. Funcions de la Secretaria del Consell de Direcció**

La Secretaria del Consell de Direcció tindrà les funcions següents:

a) Assistir a les reunions del Consell de Direcció, amb veu però sense vot.

b) Efectuar la convocatòria de les sessions del Consell de Direcció per ordre de la persona que exercisca la Presidència, així com les citacions als membres.

c) Preparar el despatx dels assumptes i redactar i autoritzar les actes de les sessions.

d) Rebre els actes de comunicació dels membres amb el Consell de Direcció, les notificacions, peticions de dades, rectificacions o qualsevol classe d’escrit de què haja de tindre coneixement.

e) Expedir certificats de les consultes, dictàmens o acords adoptats pel Consell de Direcció.

f) Qualsevol altra funció inherent a la seua condició que haja fixat la normativa que estableix el règim jurídic dels òrgans col·legiats en l’àmbit del sector públic.

 

**Article 7. La Direcció de l****’Institut**

Són competències de la Direcció de l’Institut Cartogràfic Valencià, a més de les concretes atribucions establides en la Llei 2/2020, l’elaboració dels acords que hagen de sotmetre’s a l’aprovació del Consell de Direcció, d’acord amb la lletra r) del número 2 de l’article 7 de l’esmentada llei, i l’organització dels serveis dependents de l’Institut Cartogràfic Valencià, dins del marc de la normativa sobre funció pública que en resulte d’aplicació.

D’acord amb la lletra y del número 2 de l’article 7 de la Llei 2/2020, li correspondrà també elaborar i proposar al Consell de Direcció el Pla Cartogràfic i les seues modificacions, així com el seu desenvolupament i execució.

 

**Article 8. Estructura administrativa******[1]****

De la Direcció dependran la Secretaria General i la Subdirecció General de Geomàtica. De la primera dependrà, al seu torn, el Servei de Suport Tècnic i de Coordinació Administrativa i, de la segona, els serveis que s’indiquen a continuació:

a) Servei de Cartografia

b) Servei de Geodèsia i Delimitació Territorial

c) Servei d’Observació del Territori

d) Servei d’Infraestructures Geomàtiques

e) Servei de Registre i Gestió de la Informació Geogràfica.

 

**Article 9. Secretaria General**

1. La Secretaria General, amb rang de subdirecció general i dependència directa de la Direcció, és la unitat administrativa amb la màxima jerarquia del nivell administratiu, que prestarà suport a la Direcció i, sota la seua autoritat, atendrà la gestió administrativa, econòmica i pressupostària i de personal de l’Institut Cartogràfic Valencià.

2. Tindrà les funcions següents:

a) Dirigir, controlar, coordinar i supervisar l’execució dels projectes, objectius o activitats que se li assignen, així com les unitats que se li adscriuen.

b) Assistir i assessorar la Direcció per a l’adient exercici de les funcions d’aquesta darrera.

c) La coordinació de l’assessorament tècnic, jurídic i administratiu, d’una manera especial, sobre la viabilitat de disposicions, projectes i programes.

d) Coordinar les relacions interadministratives o interdepartamentals de l’Institut Cartogràfic Valencià amb la resta d’administracions públiques o departaments de la Generalitat.

e) Planificar la gestió econòmica pressupostària i de contractació.

f) Planificar i dirigir la gestió i el manteniment d’infraestructures, instal·lacions i immobles adscrits a l’Institut Cartogràfic Valencià.

g) Les altres que li encomane la Direcció.

3. A la Secretaria General li correspondrà planificar, dirigir, controlar, coordinar i supervisar l’activitat del Servei de Suport Tècnic i Coordinació Administrativa, què estarà baix la seua dependència, i que inclourà, a més de les funcions pròpies de la seua classificació, les següents específicament:

a) La planificació, l’organització i la distribució de les activitats dels processos de treball relacionats amb els llocs de treball de la Secretaria General.

b) El seguiment i el control dels processos en els quals participe la Secretaria General.

c) L’assessorament a la presa de decisions amb vista a la millora contínua en els serveis.

d) El control del personal i de l’estructura organitzativa de la Secretaria General.

e) L’elaboració i l’assessorament de propostes de normatives.

f) La confecció dels informes i dels estudis que li siguen sol·licitats.

g) Proposar, programar i tramitar les qüestions relatives al personal, supervisant els expedients corresponents.

h) L’estudi, l’assessorament, l’informe, i la supervisió de la gestió en matèria de contractació, d’actes, de documents o d’expedients susceptibles de produir drets i obligacions a l’Institut Cartogràfic Valencià.

i) Gestionar i realitzar el seguiment administratiu, econòmic i comptable dels acords i convenis.

j) Gestionar, tramitar, instruir i realitzar el seguiment administratiu i econòmic de les subvencions.

k) Qualsevol altra que se li encomane en relació amb les matèries que li són pròpies.

 

**Article 10. Subdirecció General de Geomàtica******[2]****

1. A la Subdirecció General de Geomàtica, amb dependència directa de la Direcció, li correspondrà l’impuls de les funcions pròpiament tècniques de l’Institut Cartogràfic Valencià, la seua planificació, el desenvolupament, l’elaboració, la dinamització i la coordinació, en matèria cartogràfica, geodèsica i d’informació geogràfica.

2. En concret, a la Subdirecció General de Geomàtica li correspondran les funcions següents:

a) Proposar i elaborar projectes, programes i plans d’actuació i de necessitats.

b) Estudiar aquells aspectes reglamentaris de caràcter tècnic que exigisquen un desenvolupament per al seu millor compliment i control, i formular-hi les corresponents propostes d’aplicació.

c) Informar dels assumptes cientificotècnics que la Direcció haja de sotmetre al Consell de Direcció.

d) Dissenyar i redactar la memòria anual d’activitats de l’Institut Cartogràfic Valencià.

e) Qualsevol altra competència que siga inherent als serveis tècnics de l’Institut Cartogràfic Valencià.

3. A la Subdirecció General de Geomàtica li correspondrà, a més, planificar, dirigir, controlar, coordinar i supervisar l’activitat tècnica dels serveis baix la seua dependència, l’activitat dels quals es detalla a continuació:

a) Servei de Cartografia, que serà responsable de l’exercici de les següents funcions:

1. Producció, direcció tècnica, manteniment i actualització de la sèrie cartogràfica bàsica CV05 i derivades.

2. L’elaboració de la cartografia temàtica d’interés de la Generalitat.

3. La cooperació i col·laboració en l’elaboració de la cartografia geològica de la Comunitat Valenciana

4. La gestió i manteniment del Nomenclàtor Geogràfic Valencià.

5. La direcció tècnica, producció i manteniment de la cartografia de xarxes de transport i d’adreces.

6. L’elaboració de normes tècniques per a la cartografia bàsica i derivada oficial de la Generalitat.

7. L’elaboració dels atles autonòmics.

8. La implementació de mides de millora i de qualitat de la producció cartogràfica.

9. La investigació, desenvolupament i la innovació en totes aquestes matèries i, en definitiva, de qualsevol altra funció que li encomane la direcció de l’Institut Cartogràfic Valencià.

b) Servei de Geodèsia i Delimitació Territorial, que assumirà les funcions de:

1. L’elaboració i el manteniment de les delimitacions dels termes municipals.

2. Impulsar els treballs de millora geomètrica de línies límit municipals.

3. L’assistència tècnica a la Conselleria competent en matèria d’Administració Local en la delimitació dels termes municipals de la Comunitat Valenciana i altres entitats territorials, d’acord amb la normativa vigent sobre la matèria.

4. Els treballs d’observacions i càlcul geodèsics, així com el control de la qualitat de tots ells.

5. La gestió i manteniment de la xarxa d’estacions GNSS de referència valenciana (Xarxa ERVA)

6. La prestació dels serveis de posicionament geogràfic en temps real.

7. La gestió i el manteniment de la xarxa passiva de vèrtexs geodèsics (xarxa de 4t ordre).

8. La gestió i el manteniment de la xarxa sísmica valenciana

9. La implementació d’accions de millora en matèria de geodèsia, geofísica i sismologia.

10. La investigació, el desenvolupament i la innovació en totes aquestes matèries, així com qualsevol altra funció que li encomane la direcció de l’Institut Cartogràfic Valencià.

c) Servei d’Observació del Territori, que serà responsable de l’exercici de les següents funcions:

1. La direcció tècnica dels treballs del vol fotogramètric anual que cobrisca la totalitat del territori de la Comunitat Valenciana i la posterior ortofoto.

2. La direcció tècnica de la resta dels treballs de captura d’informació espacial mitjançant sensors terrestres, aerotransportats i satel·litaris, així com la generació de productes derivats d’aquestes dades.

3. El tractament i l’actualització de la informació capturada mitjançant sensors terrestres, aerotransportats i satel·litaris.

4. La direcció tècnica dels treballs i dels projectes de teledetecció.

5. L’elaboració de normes tècniques per a la captura de dades mitjançant sensors terrestres, aerotransportats i satel·litaris i per a la generació de productes derivats a partir d’aquestes dades.

6. La direcció tècnica dels treballs de generació i tractament de models digitals d’elevacions i de núvols de punts.

7. La implementació d’accions de millora i de qualitat en els treballs de captura de dades mitjançant sensors terrestres, aerotransportats i satel·litaris.

8. La investigació, desenvolupament i innovació en totes aquestes matèries i qualsevol altra funció que li encomane la direcció de l’Institut Cartogràfic Valencià.

d) Servei d’Infraestructures Geomàtiques, que serà responsable de l’exercici de les següents funcions:

1. La direcció tècnica, gestió i coordinació de la Infraestructura de Dades Espacials Valenciana (IDEV) i la coordinació de la resta d’infraestructures de dades espacials i/o del coneixement dins de l’àmbit de les administracions valencianes.

2. La direcció tècnica, gestió i coordinació dels diferents serveis cartogràfics i geoespacials (visualització, consulta, descàrrega i transformació) i les aplicacions geomàtiques dins del marc del Sistema Cartogràfic Valencià.

3. La generació de normes cartogràfiques per a la publicació i divulgació de la informació geogràfica de la Generalitat.

4. La implementació de mesures de millora i de qualitat en els treballs de publicació i difusió digital d’informació geogràfica de la Generalitat.

5. La investigació, desenvolupament i innovació en totes aquestes matèries i qualsevol altra funció que li encomane la direcció de l’Institut.

e) Servei de Registre i Gestió de la Informació Geogràfica, que assumirà les funcions de:

1. La direcció tècnica, gestió i coordinació del Registre de Cartografia Valencià.

2. La direcció tècnica per a la creació i manteniment de la fototeca cartogràfica i cartoteca digital valencianes

3. La gestió i manteniment del Catàleg de dades espacials de la Comunitat Valenciana i la seua coordinació amb Dades Obertes de la Generalitat.

4. La creació, gestió i manteniment del registre de dades, serveis i aplicacions geogràfiques de la Generalitat.

5. La coordinació, normalització i gestió de l’emmagatzematge i l’intercanvi de la informació geogràfica i bases de dades espacials de la Generalitat

6. La coordinació, assessorament i col·laboració entre departaments de la Generalitat i altres administracions públiques en matèria d’intercanvi, emmagatzematge, publicació i accés a informació geogràfica.

7. La implementació de mesures de millora i de qualitat en els treballs de registre i emmagatzematge d’informació geogràfica de la Generalitat.

8. La investigació, desenvolupament i innovació en totes aquestes matèries i qualsevol altra funció que li encomane la direcció de l’institut.

 

**Article 11. Béns i recursos econòmics**

1. Per al desenvolupament de les seues funcions, l’Institut Cartogràfic Valencià disposarà dels ingressos propis què estiga autoritzat a obtindre, així com de les restants dotacions que puga percebre a través dels pressupostos de la Generalitat.

2. Els béns i els mitjans econòmics de l’Institut Cartogràfic Valencià seran els referits al número 2 de l’article 11 de la Llei 2/2020.

 

**Article 12. Patrimoni**

El patrimoni que poguera tindre l’Institut Cartogràfic Valencià es gestionarà d’acord amb el que fixa l’article 14 de la Llei 2/2020.

 

**Article 13. Règim pressupostari i economicofinancer**

El règim pressupostari i economicofinancer de l’Institut Cartogràfic Valencià serà l’establit a l’article 12 de la Llei 2/2020.

 

**Article 14. Personal**

El règim del personal de l’Institut Cartogràfic Valencià serà el determinat a l’article 15 de la Llei 2/2020.

 

 

DISPOSICIÓ TRANSITÒRIA

 

**Única. Règim transitori de les unitats i llocs de treball de nivell administratiu**

1. Les unitats i llocs de treball de nivell administratiu continuaran subsistents i donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha sigut atribuïda, i la seua retribució anirà a càrrec dels mateixos crèdits pressupostaris. Tot això, fins que es duguen a terme les modificacions o actuacions que hi corresponga en el marc de la vigent normativa en matèria de funció pública. Així mateix, des del moment de l’entrada en vigor d’aquest decret es podran produir els canvis d’adscripció de llocs de treball de nivell administratiu que siguen procedents, de conformitat amb l’assignació de competència efectuada.

2. Fins que les conselleries titulars de les competències en matèria d’hisenda i administració pública no efectuen les modificacions pressupostàries derivades d’aquest reglament, les diferents unitats gestionaran els crèdits relatius a les competències que els han sigut atribuïdes.

 

 

DISPOSICIÓ DEROGATÒRIA

 

**Única. Derogació normativa**

Es deroga el Decret 39/2018, de 23 de març, del Consell, pel qual s’aprova el Reglament orgànic i funcional de l’Institut Cartogràfic Valencià, així com totes les disposicions del mateix rang o inferior que s’oposen a aquest decret.

 

 

DISPOSICIONS FINALS

 

**Primera. Desplegament**

Es faculta la persona titular de la Conselleria de Política Territorial, Obres Públiques i Mobilitat per a dictar totes les disposicions que requerisca el desplegament i l’execució d’aquest decret.

 

**Segona. Entrada en vigor**

Aquest decret entrarà en vigor l’endemà de la publicació en el *Diari Oficial de la Generalitat Valenciana*.

 

València, 18 de juny de 2021

 

La vicepresidenta del Consell,

MÓNICA OLTRA JARQUE

 

El conseller de Política Territorial,  
 Obres Públiques i Mobilitat,

ARCADI ESPAÑA GARCÍA 

 

 

 

---

****[1]****L’article 8 es modifica per l’article únic del [**Decret 71/2023, de 12 de maig, del Consell**](https://dogv.gva.es/va/eli/es-vc/d/2023/05/12/71/), de modificació del Decret 84/2021, de 18 de juny, del Consell, d'aprovació de l'estatut de l'Institut Cartogràfic Valencià (DOGV núm. 9598 de 18.05.2023).

****[2]****L’apartat 3 de l’article 10 es modifica per l’article únic del [**Decret 71/2023, de 12 de maig, del Consell**](https://dogv.gva.es/va/eli/es-vc/d/2023/05/12/71/).


Còpia Permalink ELI